CELEX: 32007L0053
Language: sk
Date: 2007-08-29 00:00:00
Title: Smernica Komisie 2007/53/ES z  29. augusta 2007 , ktorou sa mení a dopĺňa smernica Rady 76/768/EHS týkajúca sa kozmetických výrobkov s cieľom prispôsobiť technickému pokroku jej prílohu III (Text s významom pre EHP )

30.8.2007   
            
            
               SK
            
            
               Úradný vestník Európskej únie
            
            
               L 226/19
            
         SMERNICA KOMISIE 2007/53/ES
   z 29. augusta 2007,
   ktorou sa mení a dopĺňa smernica Rady 76/768/EHS týkajúca sa kozmetických výrobkov s cieľom prispôsobiť technickému pokroku jej prílohu III
   (Text s významom pre EHP)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Rady 76/768/EHS z 27. júla 1976 o aproximácii právnych predpisov členských štátov týkajúcich sa kozmetických výrobkov (1), a najmä na jej článok 8 ods. 2,
   po porade s Vedeckým výborom pre spotrebné výrobky,
   keďže:
   
               (1)
            
            
               V súčasnosti sú zlúčeniny fluóru uvedené v časti 1 prílohy III k smernici 76/768/EHS a vzťahujú sa na ne obmedzenia a podmienky, ktoré sú v nej stanovené. Vedecký výbor pre spotrebné výrobky (VVSV) je toho názoru, že ak je jediným zdrojom vystavenia fluoridu zubná pasta obsahujúca fluorid v koncentrácii 1 000 až 1 500 ppm, je minimálne riziko, že sa u detí vo veku do šiestich rokov objaví fluoróza, ak sa takáto zubná pasta používa podľa odporúčania. Preto treba referenčné čísla 26 až 43 a referenčné čísla 47 a 56 časti I prílohy III zodpovedajúcim spôsobom zmeniť a doplniť.
            
         
               (2)
            
            
               Smernica 76/768/EHS by sa preto mala zodpovedajúcim spôsobom zmeniť a doplniť.
            
         
               (3)
            
            
               Opatrenia stanovené v tejto smernici sú v súlade so stanoviskom Stáleho výboru pre kozmetické výrobky,
            
         PRIJALA TÚTO SMERNICU:
   Článok 1
   Príloha III k smernici 76/768/EHS sa mení a dopĺňa podľa prílohy k tejto smernici.
   Článok 2
   1.   Členské štáty prijmú a uverejnia najneskôr do 19. apríla 2008 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení a tabuľku zhody medzi týmito ustanoveniami a touto smernicou.
   Tieto ustanovenia sa uplatňujú od 19. januára 2009.
   Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravujú členské štáty.
   2.   Členské štáty oznámia Komisii text základných ustanovení vnútroštátneho práva, ktoré prijmú v oblasti upravenej touto smernicou.
   Článok 3
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
   Článok 4
   Táto smernica je určená členským štátom.
   
      V Bruseli 29. augusta 2007
      
         
            Za Komisiu
         
         Günter VERHEUGEN
         
            podpredseda
         
      
   
   
      (1)  Ú. v. ES L 262, 27.9.1976, s. 169. Smernica naposledy zmenená a doplnená smernicou Komisie 2007/22/ES (Ú. v. EÚ L 101, 18.4.2007, s. 11).
   PRÍLOHA
   Do referenčných čísel 26 až 43 a referenčných čísel 47 a 56 časti 1 prílohy III k smernici 76/768/EHS sa za každou položkou v stĺpci f dopĺňa tento text:
   
      „V prípade každej zubnej pasty obsahujúcej 0,1 – 0,15 % fluoridu, pokiaľ už nie je označená ako nevhodná pre deti (napr. označením ‚len pre dospelé osoby’), je povinné toto označenie na obale:
      
         ‚Deti vo veku do šiestich rokov (vrátane): Pri čistení zubov použite množstvo veľkosti zrnka hrachu pod dohľadom dospelej osoby, aby sa minimalizovalo prehltnutie. Ak je fluór prijímaný z iných zdrojov, konzultujte svojho zubného lekára alebo všeobecného lekára.’“